  Анжелика Тихонова корреспондент Удмурт пиналъёслы «Кизили» журналлэн редакцияз ужасьёс 12-13 куарусёнэ Марий Элысь но Татарстанысь удмуртъёс доры вуылӥзы. Со сярысь ивортодэтъя «Удмуртия» агентстволэн корреспондентэзлы «Кизили» журналлэн ёзэтэзлэн редакторез Ульфат Бадретдинов вераз. Палэнысь удмурт пиналъёс доры «Кизили» журналлэн валтӥсь редакторез Юргис Алексеев, кылкутӥсь секретарьзы Люза Бадретдинова но ёзэтлэн редакторез Ульфат Бадретдинов ветлӥзы. Ульфат Бадретдинов «Кизили» журнал палэнысь удмуртъёслы бадӟым саклык висъя шуи ке, уг янгыша» шуэ. Уго, редакциын ужасьёс трос тыршо бускель улосвылъёсысь удмуртъёс сярысь но гожъяны. Тани Башкортостанысь, Татарстанысь, Киров улосвылысь, Пермь шаерысь, Свердловск улосвылысь удмуртъёслы сӥзьыса нимысьтыз номеръёс но поттазы вал ини, кылемын на вал Марий Элысь удмуртъёс. Ми юри ветлӥм тулыс Карлыганэ, малы ке шуоно Марий Элысь удмуртъёс тросэз Мари-Турек ёросын интыяськемын, центрзы, шуом, Карлыган гурт.<…> Тодматским отысь туала удмурт пиналъёсын, люкам материал но туэ журналмылэсь тямысэтӥ номерзэ сӥзим отысь удмуртъёслы Ульфат Бадретдинов, «Кизили» журналлэн ёзэтэзлэн редакторез   Карлыганысь пиналъёс ас ужъёсынызы тодмато Фото: Ульфат Бадретдинов © Ӵапак соин тодматыны редакциын ужасьёс али нош ик Марий Элэ вуылӥзы. Ульфат Бадретдиновлэн верамезъя, ужрад туж умой ортчиз, пумиськонэ быдэс школа, лулчеберет удысын ужасьёс пыриськизы. Пиналъёс ас ужъёссэс лыдӟизы, возьматӥзы. Вераны кулэ, номерамы отысь 20-лэсь трос удмурт пиналъёслэн ужъёссы потэмын. Со печатласькон, мыным потэ, пиналъёс понна вунонтэм луэ. Журналэз но соос шумпотыса басьтӥзы Ульфат Бадретдинов, «Кизили» журналлэн ёзэтэзлэн редакторезОзьы, пумиськонлы луыса Карлыганысь 27 адями кыкетӥ паларлы «Кизили» журналлы гожтӥськыны мылкыд кариз. Карлыганысь удмурт пиналъёс «Кизили» журналэн тодматско Фото: Ульфат Бадретдинов © Марий Элысь бертон сямен редакциын ужасьёс Татарстанысь Балтаси, Кукмор ёросъёсысь гуртъёсы но пыразы. Отысь пиналъёсын, мӧйыос пумиськонъёс ортчытӥзы, журналэн тодматӥзы, пиналъёслэн ужъёсынызы тодматскизы. Ми куать школае вуылӥм, котькудаз удмурт кылын вераським, удмурт кылэз дышето, валало, умой мылкыд кылиз. Оскон вань, тросгес лыдӟисьёсмы луизы ке, вуоно арын <…> ми журналмылэсь одӥг номерзэ, оло, Татарстанысь удмуртъёслы сӥзём. Сыӵе малпанмы вань. Куке но ми поттӥм вал ини, но кемалась, кылем даурын вал ини. Выль номер поттӥм ке, туала пиналъёслэн ужъёсынызы, суредъёсынызы, со бадӟым кузьым луоз Ульфат Бадретдинов, «Кизили» журналлэн ёзэтэзлэн редакторезСолэн кылъёсызъя, «Кизили» журналлэн лыдӟисьёсыз арысь аре воштӥсько, пиналъёс, уго, будо. Нош соос интые мукетъёсыз вуо. Соин ик Татарстанысь удмуртъёсын тодматон мукет улосвылъёсын улӥсьёсын но тунсыко потысал. Тегъёс: нылпиос Удмуртия удмуртъёс Татарстан МарийЭл  